**Tallinna Toomkooli kodukord ehk koolipere kokkulepe**

Kooli kodukord kehtestatakse Põhikooli- ja gümnaasiumiseaduse § 68 lg 1 alusel.

**1. Sissejuhatus**

1.1 Tallinna Toomkooli (edaspidi Kool) põhieesmärgid on väljendatud kooli põhikirjas, kooli õppekavas, kooli arengukavas ja teistes neile toetuvates dokumentides.

1.2 Koolis austavad õpetajad, kooli töötajad, õpilased ja lapsevanemad kõigi õpilaste õigust ja kohustust õppida ja õpetajate õigust ja kohustust juhtida õppeprotsessi. Vastastikune suhtlemine on viisakas ja lugupidav.

1.3 Kodukorrast kinnipidamine tagab koolis töörahu, õpilaste ja töötajate turvalisuse ja vara kaitstuse.

1.4 Kooli õpilane täidab Eesti Vabariigis kehtivaid seadusi.

1.5 Kooli igapäevane töö toimub vastavalt direktori poolt kinnitatud päevakavale ja üldtööplaanile, mille alusel koostatakse täpsustatud kalenderplaan.

1.6 Õppe- ja kasvatustööd ning muud koolielu puudutav informatsioon, sh kooli päevakava on kättesaadav kooli kodulehel [http://www.tallinnatoomkool.ee](http://www.tallinnatoomkool.ee/), e-päevikus ja kooli stendil.

1.7 Hindamise põhimõtted ja kord on sätestatud kooli õppekava üldosas. Aineõpetajad ja klassijuhatajad teavitavad hinnetest ja hinnangutest õpilast ja tema seaduslikku esindajat e-päeviku kaudu.

1.8 Õpilasel on õigus kasutada õppekavavälises tegevuses tasuta oma kooli rajatisi, ruume, õppe-, spordi-, tehnilisi ja muid vahendeid koolipersonali loal ja vastutava isiku määramisel kooli juhtkonna poolt.

1.9 Rikutud või kaotatud kooli vara (sh õpikud, koolivõti jne) tuleb asendada või hüvitada rahas. Õpilaste tekitatud kahju hüvitab vanem või lapse seaduslik esindaja.

1.10 Kooli päevakava koosneb õppetööst, õppetunni välisest õppest ja õppekava toetavatest ühisüritustest.

1.11 Kooli kodukord on õpilastele ja koolitöötajatele (õpetajatele ja teistele töötajatele) täitmiseks kohustuslik.

1.12 Õpilase suhtes, kes ei järgi kooli kodukorda, rakendatakse põhjendatud, asjakohaseid ja proportsionaalseid mõjutusmeetmeid.

**2. Käitumine**

2.1 Õpilane on viisakas, hoiab loodust ja loodut, austab Jumalat ja kaasinimest.

2.2 Suheldes täiskasvanud inimestega, kasutab õpilane oma kõnes sobivaid pöördumisvorme (õpetaja, proua, härra jne).

2.3 Õpilane on tähelepanelik ja abivalmis.

2.4 Õpilane tervitab koolikaaslasi, kooli töötajaid ja külalisi.

2.5 Õpilane hoiab enda, kaasõpilaste ja kooli vara, õpikuid ja õppevahendeid.

2.6 Õpilane ei too kooli kaasa õppetööks mittevajalikke ning ohtlikke ja tervistkahjustavaid esemeid.

2.7 Õpilane ei kiusa ega salli kiusamist.

2.8 Õpilane ei suitseta, ei tarvita alkoholi ega narkootilisi aineid.

2.9 Õpilane ei sea iseenda ega kaaslaste tervist ja elu ohtu.

**3. Isiklikud asjad**

3.1 Õpilane kannab koolis kaasas õpilaspiletit ja koolivõtit.

3.2 Õpilane vastutab oma riietusesemete ja asjade eest.

3.3 Õpilase esemed peavad olema märgistatud nimesildi või mõne tunnusmärgiga.

3.4 Leitud asju hoitakse koolis kooliaasta lõpuni. Seejärel annetatakse need abivajajatele.

3.5 Koolis on keelatud õpilastevahelised äritehingud.

3.6 Õpetaja või muu koolitöötaja poolt hoiustatud koolis keelatud esemed saab õpilane või lapsevanem kätte õpetajalt või kooli kantseleist pärast tundide lõppu.

**4. Haigused, õnnetusjuhtumid ja turvalisus**

4.1 Lapsevanem ei saada last haigena kooli.

4.2 Haigestumise või õnnetusjuhtumi korral koolis pöördub õpilane kooli personali poole, kes osutavad abi ja vajadusel kontakteeruvad vanemate, kooliõe ja/või Hädaabiga (112).

4.3 Õpilane siseneb kooli territooriumile koolivõtmega.

4.4 Õpilane teavitab kooli personali kõrvaliste isikute viibimisest kooli territooriumil.

4.5 Kool ei kasuta jälgimisseadmeid.

4.6 Kool tagab õpilase koolis viibimise ajal tema vaimse ja füüsilise turvalisuse ning tervise kaitse.

4.7 Vaimse ja füüsilise turvalisuse tagamiseks loob koolipidaja koolis füüsilised tingimused.

4.8 Vaimse ja füüsilise turvalisusega seotud probleemide ennetamiseks peetakse õpilastele, lapsevanematele ja personalile loenguid ja seminare.

4.9 Õpilaste vaimse ja füüsilise tervisega seotud juhtumite teavitamist ja nende lahendamist koordineerib direktor, kes kaasab vajadusel aineõpetajaid, klassijuhatajaid, lapsevanemaid ja kooli tugispetsialiste.

**5. Õppetöö**

5.1 Õpilane jõuab tundi õigel ajal.

5.2 Õpilane siseneb kooli ja klassiruumi vaikselt, tervitab ruumis viibijaid.

5.3 Õpilane vahetab ning hoiab üleriideid ja välisjalanõusid selleks ettenähtud kohas.

5.4 Hilinemise korral õpilane vabandab ning esitab õpetajale hilinemise põhjuse.

5.5 Õpilane asetab tunniks vajalikud õppetarbed enne tunni algust lauale.

5.6 Õpilane hoiab koolis puhtust ja korda.

5.7 Õpilane alustab õppetundi vaikuses ja püsti seistes.

5.8 Õpilane lülitab mobiiltelefoni enne esimest tundi välja või hääletule režiimile.

5.9 Õpilane kuulab õpetajat tähelepanelikult ja vaikselt.

5.10 Õpilane keskendub ja täidab täpselt õpetaja korraldusi.

5.11 Klassitunnis kõneleb õpilane rahuliku häälega.

5.12 Sõna soovides tõstab õpilane käe ning alustab vestlust õpetaja loal.

5.13 Õpilane ei häiri õpetajat ega kaasõpilasi.

5.14 I ja II kooliastmes kirjutab õpilane kodused ülesanded õpilaspäevikusse.

\*5.15 Alates II kooliastmest on õpilasel kohustus omada kooli e-päeviku kasutajakontot.

\*5.16 III kooliastmes jälgib õpilane koduseid ülesandeid e-päeviku vahendusel.

5.17 Õpilane täidab kodused ülesanded õigeks ajaks.

5.18 Tunni lõpetab õpetaja.

5.19 Tunni lõppedes on õpilane vaikselt.

5.20 Tunni ajal lahkub õpilane klassiruumist õpetaja loal.

5.21 Tunnivälisel ajal hoiab õpilane õppevahendid oma lauasahtlis, riiulis või kotis.

5.22 Kui õpilane lahkub koduklassist järgmisse tundi, teeb õpilane oma laua tühjaks ja paneb oma isiklikud asjad koolikotti.

**6. Puudumine ja hilinemine**

6.1 Vanem teavitab õpilase puudumisest ja selle põhjusest puudumise esimesel päeval. Lapsevanem põhjendab puudumise e-päevikus.

6.2 Kahtlusel, et õpilase puudumise põhjendamisel on esitatud ebaõigeid andmeid, on koolil õigus küsida täiendavaid selgitusi.

6.3 Õpilasel on lubatud puududa õppetööst mõjuvatel põhjustel.

6.4 Õpilane ei hiline põhjuseta õppetundi.

6.5 Kooli esindavate või koolisisesel üritusel osalevate õpilaste nimekirja esitab vastutav õpetaja direktorile hiljemalt kolm päeva enne ürituse toimumist.

6.6 Vanem on kohustatud esitama eelneva põhjendatud vabastusavalduse (blankett e-päevikus), juhul kui õpilane puudub olulistel perekondlikel põhjustel kolm või enam päeva. Antud perioodi õppematerjali on õpilane kohustatud omandama iseseisvalt.

6.7 Kui õpilane lahkub koolist õppepäeva jooksul, teavitab lapsevanem sellest eelnevalt klassijuhatajat või aineõpetajat.

**7. Korrapidajaõpilane**

7.1 Korrapidajaõpilane jälgib, et iga tunni alguses oleks klassiruum korras ja tahvel puhas.

7.2 Koolipäeva lõpus puhastab õpilane tahvli, korrastab pingiread, kustutab tule, kontrollib, et toolid oleks laudadele tõstetud, aknad kinni, tagab põranda ja riiulite puhtuse ja korra.

**8. Einestamine**

\*8.1 Õpilane sööb koolilõunat.

8.2 Koolilõunat pakutakse sööklas.

8.3 Ühist einestamist alustatakse söögipalve või -lauluga.

8.4 Õpilane sööb vaikselt ja korralikult.

8.5 Toiduportsjoni tõstmisel arvestab õpilane kaasõpilastega.

8.6 Kaasavõetud einet võib õpilane süüa vahetunni ajal klassis, hoides puhtust ja korda.

8.7 Kaasavõetud eine on tervislik.

**9. Vahetund ja koolimajas viibimine tunnivälisel ajal**

9.1 Vahetund on mõeldud puhkamiseks.

9.2 Õpilane liigub koolis rahulikult ja jälgib, et tema tegevus ei segaks teisi.

9.3 Vahetunni lõppedes jõuab õpilane õigeks ajaks tundi.

9.4 Tunnivälisel ajal viibib õpilane koolimajas kooli töötaja teadmisel ja loal.

**10. Riietumine**

10.1 Koolis kannab õpilane koolivormi.

10.2 Pidulikel sündmustel kannab õpilane pidulikku koolivormi.

10.3 Õpilane kasutab võimlemistundides spordirõivaid ja -jalatseid.

10.4 Koolis kannab õpilane vahetusjalatseid.

**11. Hügieen, tervishoid ja välimus**

11.1 Õpilased täidavad üldtunnustatud hügieeninõudeid.

11.2 Õpilase välimus on korrektne ja puhas.

11.3 Õpilane ei kanna koolis ja õppetööga seotud üritustel kehapaljastavat riietust ja silmatorkavaid ehteid.

11.4 Õpilane ei värvi juukseid ja küüsi ning ei kasuta jumestust.

11.5 Õpilane kannab pikki juukseid kinnises soengus.

11.6 Õpilane ei kanna siseruumides mütsi (välja arvatud koolimüts) ning kapuutsi.

**12. Õpilase õigused ja kohustused**

12.1 Õpilasel on õigus:

12.1.1 tasuta kasutada vähemalt kooli õppekava läbimiseks vajalikke õpikuid, tööraamatuid, töövihikuid ja töölehti;

12.1.2 saada infot kooli õppe- ja kasvatustöö kohta;

12.1.3 esindada oma klassi/kooli nii oma kooli üritustel kui ka väljaspool;

12.1.4 abi saamiseks pöörduda kooli personali poole;

12.1.5 avaldada oma arvamust ja teha ettepanekuid koolielu korraldamiseks;

12.1.6 kasutada telefoni kooli territooriumil (sh võimlas, ujulas, staadionil, kirikus, õppekäigul) ainult õpetaja loal.

12.2 Õpilasel on kohustus:

12.2.1 täita kooli kodukorda;

12.2.2 hoida kooli head nime ja au;

12.2.3 tagastada kooli õppevara, sh õpikud kasutustähtaja lõppemisel klassijuhatajale. Enne tagastamist peavad õpikud olema puhastatud ja korrastatud;

12.2.4 teatada kadunud või rikutud õpikust koheselt klassijuhatajale ja aineõpetajale;

12.2.5 pöörduda kooli personali poole hädaolukorras;

12.2.6 informeerida kooli personali igast vägivallajuhust ja kooli kodukorra rikkumisest;

12.2.7 anda hoiule koolis keelatud esemed õpetaja kätte või kooli kantseleisse.

**13. Õpilase tunnustamine**

Õpilasi tunnustatakse väga hea õppimise ja käitumise eest ning saavutuste eest olümpiaadidel, ainevõistlustel, lahtistel võistlustel, konkurssidel, spordivõistlustel jne vastavalt kooli õppenõukogu poolt kehtestatud Õpilaste tunnustamise korrale.

**14. Õpilase mõjutusmeetmed**

14.1 Koolis kasutatakse järgmiseid õpilase mõjutusmeetmeid:

14.1.1 käitumise arutamine õpilasega;

14.1.2 suuline laitus;

14.1.3 õpetaja märkus õpilaspäevikus ja/või e-päevikus lapsevanema informeerimiseks;

14.1.4 vestlus lapsevanema juuresolekul;

14.1.5 õpilasele tugiisiku määramine;

14.1.6 direktori kirjalik hoiatus;

14.1.7 direktori kirjalik noomitus;

14.1.8 õppenõukogu otsus käitumishinde alandamiseks;

14.1.9 õppenõukogu märkus klassitunnistusele kandmisega;

14.1.10 kooli kodukorraga vastuolus oleval viisil kasutatud esemete hoiulevõtmine õpetaja poolt vastavalt punktides 14.4, 14.5 ja 14.6 sätestatud reeglitele;

14.1.11 õppetunnist eemaldamine koos kohustusega viibida määratud kohas ja saavutada tunni lõpuks nõutavad õpitulemused;

14.1.12 konfliktolukorras osalenud poolte lepitamine eesmärgiga saavutada kokkulepe edasiseks tegevuseks;

14.1.13 kooli jaoks kasuliku tegevuse elluviimine, mida võib kohaldada vaid õpilase või piiratud teovõimega õpilase puhul vanema nõusolekul;

14.1.14 pärast õppetundide lõppemist koolis viibimise kohustus koos määratud tegevusega kuni 1,5 tunni ulatuses ühe õppepäeva jooksul;

14.1.15 ajutine keeld võtta osa õppekavavälisest tegevusest koolis, näiteks üritustest ja väljasõitudest;

14.1.16 ajutine õppes osalemise keeld koos kohustusega saavutada selle perioodi lõpul nõutavad õpitulemused;

14.1.17 Tallinna Toomkooli õpilaste nimekirjast väljaarvamine direktori kolme kirjaliku noomituse korral, mis on antud ühe õppeaasta jooksul.

14.2 Mõjutusmeetme või tugimeetme kasutamisest teavitab direktor, õppealajuhataja, HEV-koordinaator, aineõpetaja või klassijuhataja lapsevanemat kirjalikult vähemalt 3 tööpäeva ette. Lapsevanemal on õigus mõjutusmeetmete kasutamisele esitada vastuväiteid kolme tööpäeva jooksul kirjalikult kooli direktorile, kes kaalub mõjutusmeetme või tugimeetme kasutamise otstarbekust uuesti.

14.3 Mõjutusmeetme kasutamise ettepaneku tegemise õigus on kõigil aineõpetajatel, klassijuhatajatel ja õppealajuhatajal.

14.4 Koolipidaja ja kooli personal ei vastuta hoiustamise ajal eseme esialgsel kujul säilivuse eest, välja arvatud juhul, kui õnnestub tõendada, et kooli personal on hoiustatud eset teadlikult kahjustanud.

14.5 Hoiustatud ese tagastatakse kas õpilasele või lapsevanemale lähtudes hoiustatud eseme ohtlikkusest või selle uuesti kasutamise tõenäosusest.

14.6 Õpetajal on õigus eseme äravõtmist ja tagastamist dokumenteerida.

**15. Päevakava ja töökorraldus koolipäeva ajal**

15.1 Tallinna Toomkooli päevakava koosneb õppetööst, huvitundidest, ainetunnivälistest tegevustest ja õppekava toetavatest ühisüritustest.

**15.2 Ettevalmistus koolipäevaks**

15.2.1 Koolimaja uksed avatakse kell 7.45.

15.2.2 Tundideks ettevalmistus, vajadusel konsultatsioonid aineõpetajatega, info edastamine kooli personalile kell 7.45–8.05.

15.2.3 Õppetöö algab 8.15.

15.2.4 Õpetaja on kohal hiljemalt 10 minutit enne oma tunni algust.

**15.3 Õppetöö**

15.3.1 Õppetöö algusest annab märku õpetaja.

15.3.2 Õppetunni lõpetab õpetaja.

15.3.3 Õppetunnid toimuvad järgmise graafiku järgi:

**1.–4. klassid**

1. tund 8.15–9.00

2. tund 9.10–9.55

3. tund 10.05–10.50

4. tund 11.10–11.55

5. tund 12.05–12.50

6. tund 13.00–13.45

7. tund 14.00–14.45

8. tund 15.00–15.45

**5.–9. klassid**

1. tund 8.15–9.00

2. tund 9.10–9.55

3. tund 10.05–10.50

4. tund 11.00–11.45

5. tund 11.55–12.40

6. tund 13.00–13.45

7. tund 14.00–14.45

8. tund 15.00–15.45

**Apteegi koolimajas on söögivahetunni algus:**

10.50 – 1. ja 2. klassid

11.45 – 3. ja 4. klassid

**Rüütli koolimajas on söögivahetunni algus:**

10.50 – 5P, 5T, 6P, 6T, 7P

11.45 – 7T, 8P, 8T, 9P, 9T

15.3.4 Vahetunni pikkus on vähemalt 10 minutit ning söögivahetunni pikkus vähemalt 20 minutit.

**15.4 Pikapäevarühma tegevus**

15.4.1 Pikapäevarühm 1.–3. klassini tegutseb E–N kell 13.00–17.30.

15.4.2 Enne pikapäevarühma õppetöö algust on vabategevus kooli ruumides või õues klassijuhataja/aineõpetaja valve all.

15.4.3 Vajadusel saavad õpilased olla pikapäevarühmas, kui nad ootavad oma huviringe.

**15.5 Huvitegevus**

15.5.1 Tallinna Toomkooli huviringid, milles osalevad erinevate klasside õpilased, toimuvad üldjuhul õppepäeva lõpus.

15.5.2 MTÜ Miikaeli Ühenduse poolt pakutavad inglise keele huvitunnid toimuvad kõikidele Tallinna Toomkooli õpilastele õppepäeva jooksul.

15.5.3 Kui õpilane esindab kooli linnas, maakonnas või riigis, teavitab ringijuht sellest klassijuhatajat ning korraldab koostöös direktoriga käskkirjalise vormistamise.

**15.6 Korrapidamine**

15.6.1 Korrapidajaõpetaja tööpäev algab kell 7.45.

15.6.2 Kooli tööpäeva aitavad korraldada korrapidajaõpetajad.

15.6.3 Korrapidajaõpetaja tagab koostöös klassijuhatajatega korra hoidmise enne tundide algust, vahetundide ajal ja tundide lõppedes.

**15.7 Kooli juhtimine**

15.7.1 Kooli tööpäeva juhib direktor, tema äraolekul direktori poolt määratud töötaja.

**15.8 Koolimajast lahkumine ja uste sulgemine**

15.8.1 Peale koolipäeva lõppu kontrollib klassijuhataja/viimase tunni aineõpetaja, et kõik tuled on kustutatud, veekraanid suletud, aknad kinni ja uksed lukustatud.

15.8.2 Koolihoone valvesüsteemi lülitamise ja mahavõtmise ning uste avamise eest vastutab korrapidajaõpetaja.

**16 Õpilaspilet**

16.1 Õpilaspileti väljaandmise õiguse on Tallinna Toomkool andnud MTÜ Eesti Üliõpilaskondade Liidule ning nende väljaandmine toimub keskkonnas minukool.ee, aga iga õpilase õigust saada õpilaspiletit kinnitab Tallinna Toomkooli direktori poolt määratud administraator.

16.2 Õpilasel on kohustus kanda õpilaspiletit iga päev kaasas.

16.3 Õpilaspileti kaotamise või varguse korral on lapsevanemal kohustus osta õpilasele uus õpilaspilet.

16.4 Õpilaspiletil peab olema õpilase ees- ja perekonnanimi, pilt, kehtivusaeg ja Tallinna Toomkooli nimi.

Lisa 1 – Tallinna Toomkooli õpilaspäeviku lisaleht

ARMASTA OMA LIGIMEST NAGU ISEENNAST! - Mt 22:39

Teretan kõiki koolikaaslasi, kooli töötajaid ja külalisi.

Olen viisakas, aus ja sõbralik.

Märkan ja aitan abivajajat.

Ma ei tee kellelegi haiget ega ütle halvasti.

Hoian puhtust ja korda.

Jõuan tundidesse õigel ajal.

Kannan kaasas vajalikke õppevahendeid, õpilaspäevikut, õpilaspiletit ja koolivõtit.

Töötan tundides kaasa ja teen kõik, et klassis oleks hea õppida.

Olen õpihimuline ja valmistun igaks tunniks.

Koolis kannan koolivormi ja vahetusjalanõusid.

Minu välimus on alati puhas ja hoolitsetud.

Hoian kooli vara ja mulle usaldatud õppevahendeid.

Ma ei võta kunagi luba küsimata teiste isiklikke esemeid.

Söömise ajal olen vaikselt ning järgin lauakombeid.

Täidan kõikide koolitöötajate korraldusi.

Ma ei võta kooli kaasa õppetööd segavaid esemeid.

Kasutan telefoni ainult õpetaja loal.

Pean kinni kokkulepetest ja lubadustest ning vastutan oma tegude eest.

Hoian oma kodu ja lähedasi, iseenda ja teiste tervist, kooli ja kooliperet, isamaad ja loodust.

Austan Jumalat, väärtustan emakeelt ja järgin kultuuritraditsioone.